CELEX: 32022D1293
Language: sk
Date: 2022-06-17 00:00:00
Title: Rozhodnutie Rady (EÚ) 2022/1293 zo 17. júna 2022 o pozícii, ktorá sa má v mene Európskej únie zaujať na 12. zasadnutí Konferencie ministrov Svetovej obchodnej organizácie

25.7.2022   
               
               
                  SK
               
               
                  Úradný vestník Európskej únie
               
               
                  L 196/121
               
            
         ROZHODNUTIE RADY (EÚ) 2022/1293
         zo 17. júna 2022
         o pozícii, ktorá sa má v mene Európskej únie zaujať na 12. zasadnutí Konferencie ministrov Svetovej obchodnej organizácie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o založení Svetovej obchodnej organizácie uzavretá v Marrákeši (ďalej len „Dohoda o založení WTO“) bola Úniou uzavretá rozhodnutím Rady 94/800/ES (1) a nadobudla platnosť 1. januára 1995.
                  
               
                     (2)
                  
                  
                     Podľa článkov IV ods. 1 a IX ods. 1 Dohody o založení WTO môže Konferencia ministrov Svetovej obchodnej organizácie (WTO) prijímať rozhodnutia konsenzom.
                  
               
                     (3)
                  
                  
                     Konferencia ministrov WTO by mohla na svojom 12. zasadnutí 12. až 17. júna 2022 prijať rozhodnutia o návrhu dohody o dotáciách na rybolov, dohode TRIPS a o oslobodení nákupov potravín v rámci Svetového potravinového programu od zákazov alebo obmedzení vývozu.
                  
               
                     (4)
                  
                  
                     Je vhodné stanoviť pozíciu, ktorá sa má zaujať v mene Únie na Konferencii ministrov WTO, pretože všetky prijaté rozhodnutia by mohli mať právne účinky.
                  
               
                     (5)
                  
                  
                     Rokovania o dotáciách na rybolov sú súčasťou rozvojového programu z Dauhy a boli stanovené za prioritu v cieli Organizácie Spojených národov (OSN) v oblasti udržateľného rozvoja č. 14 v čiastkovom cieli 6, na ktorom sa dohodli hlavy štátov v roku 2015, a v ministerskom rozhodnutí WTO z 13. decembra 2017 (WT/MIN(17)/64). So zreteľom na dôležitosť tejto otázky pre obchod a udržateľný rozvoj a skutočnosť, že Únia je jedným z navrhovateľov, by Únia mala podporiť dohodnutý výsledok.
                  
               
                     (6)
                  
                  
                     Rokovania o opatreniach týkajúcich sa duševného vlastníctva stanovených v dohode TRIPS sú súčasťou prebiehajúcich diskusií v rámci WTO o tom, ako môže obchodný systém zlepšiť celosvetový prístup k vakcínam, terapeutikám a ostatnému nevyhnutnému zdravotníckemu tovaru proti ochoreniu COVID-19. Niekoľko členov WTO predložilo 21. mája 2021 Rade WTO pre TRIPS oznámenie s revidovaným návrhom výnimky z určitých ustanovení dohody TRIPS na prevenciu, zamedzenie šírenia a liečbu ochorenia COVID-19 (IP/C/W/669/Rev.1). Únia predložila 4. júna 2021 Generálnej rade WTO oznámenie o naliehavých opatreniach obchodnej politiky proti kríze COVID-19 (WT/GC/231) a Rade WTO pre TRIPS oznámenie s názvom Naliehavé opatrenia obchodnej politiky proti kríze COVID-19 s ohľadom na duševné vlastníctvo (IP/C/W/680). Únia 18. júna 2021 predložila Rade WTO pre TRIPS oznámenie s návrhom vyhlásenia o dohode TRIPS a verejnom zdraví v čase pandémie (IP/C/W/681), ktorého cieľom je objasniť alebo uľahčiť používanie povinného systému udeľovania licencií stanoveného v dohode TRIPS, aby v čase pandémie fungoval čo najefektívnejšie. Ministerské rozhodnutie vychádzajúce z tejto práce je súčasťou rozsiahlejšieho balíka, ktorý zahŕňa ministerské vyhlásenie o reakcii WTO na pandémiu ochorenia COVID-19 a pripravenosti na budúce pandémie. Vzhľadom na dôležitosť tejto otázky by Únia mala podporiť dohodnutý výsledok.
                  
               
                     (7)
                  
                  
                     Rokovania o oslobodení Svetového potravinového programu OSN od vývozných obmedzení ukázali, že veľa členov WTO podporuje záväzok neukladať takéto obmedzenia na nákupy na humanitárne účely. Vzhľadom na návrh ministerského rozhodnutia v tejto veci a skutočnosť, že ide o dôležitý prvok balíka opatrení v oblasti potravinovej bezpečnosti, ktorý sa má prijať na 12. zasadnutí Konferencie ministrov, by Únia mala podporiť dohodnutý výsledok,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 12. zasadnutí Konferencie ministrov WTO, je podporiť prijatie návrhov ministerských rozhodnutí WTO o:
            
                        a)
                     
                     
                        návrhu dohody o dotáciách na rybolov (WT/MIN(22)/W/22);
                     
                  
                        b)
                     
                     
                        dohode TRIPS (WT/MIN(22)/W/15/Rev.2) a
                     
                  
                        c)
                     
                     
                        oslobodení nákupov potravín v rámci Svetového potravinového programu od zákazov alebo obmedzení vývozu (WT/MIN(22)/W/18).
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 17. júna 2022
            
               
                  Za Radu
               
               
                  predseda
               
               Z. NEKULA
            
         
         
            (1)  Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).